text: Fængslet for at have sexkrænket små drenge
  12 august 2013 kl. 14.43
  Politiet mistænker ung mand fra Vejle for seksuelle overgreb på to drenge. De fandt sted, da han var meget ung.
  En mand fra Vejle i begyndelsen af 20'erne er mistænkt for at have begået en stribe seksuelle overgreb på to mindreårige drenge. Overgrebene er foregået i Vejle.
  Overgrebene var det, der kaldes anden kønslig omgang end samleje, og skal have stået på fra slutningen af 2008 til midten af 2010.
  Manden er sigtet for i alt syv forhold, og nogle af dem fandt sted, da drengene var under 12 år.
  Manden blev mandag fremstillet i grundlovsforhør i Retten i Kolding, hvor en dommer fandt mistanken mod ham tilstrækkeligt bestyrket til at varetægtsfængsle ham i fire uger.
  Manden nægtede sig skyldig og kærede fængslingen til Vestre Landsret.
  